Γιουσέιν Μπολτ

Βιογραφία

Γεννήθηκε στο Τρελόνι της Τζαμάικα, στις 21 Αυγούστου του 1986 και φοίτησε στο Γυμνάσιο Γουίλιαμ Νιμπ. Ξεκίνησε τον αθλητισμό παίζοντας κρίκετ αλλά γρήγορα στράφηκε στο στίβο. Σε ηλικία 15 ετών κέρδισε ένα χρυσό και δύο ασημένια μετάλλια στο Παγκόσμιο πρωτάθλημα εφήβων του 2002 στην πατρίδα του, στο Κίνγκστον. Το όνομά του αλλά και οι επιδόσεις του έκαναν τα ΜΜΕ να του αποδώσουν τα προσωνύμια "The Lightning Bolt," ("Αστροπελέκι") και "ο ταχύτερος άνθρωπος στον κόσμο."
Το 2003 κατέκτησε ένα ακόμα χρυσό μετάλλιο στα 200 μέτρα στο Παγκόσμιο Εφηβικό Πρωτάθλημα με χρόνο 20.40.

Πορεία προς την επιτυχία

Το 2004 ο αθλητής πέτυχε χρόνο 19,93 δεύτερα στα 200 μ. και έγινε ο πρώτος έφηβος που κατέρριψε το φράγμα των 20 δευτερολέπτων, με προηγούμενο ρεκόρ αυτό του Λορέντσο Ντάνιελ στους εφήβους.
Το 2007 στο εθνικό πρωτάθλημα της Τζαμάικα ο Μπολτ πέτυχε χρόνο 19,75, καταρρίπτοντας το 36ετές ρεκόρ του Ντον Κουάρι. Στην Οσάκα, ο αθλητής κατέκτησε ένα ασημένιο μετάλλιο στα 200 μέτρα στο Παγκόσμιο πρωτάθλημα στίβου του 2007.
Στις 3 Μαΐου του 2008 έτρεξε τα 100μ. σε 9,76 ( με άνεμο +1,8 m/s) στο Τζαμάικα Ινβιτέισιοναλ και πέτυχε τη δεύτερη ταχύτερη επίδοση στην ιστορία της διοργάνωσης, με πρώτο το συμπατριώτη του, Ασάφα Πάουελ.
Τον Ιούνιο του 2009 στο Γκόλντεν Σπάικ της Οστράβας έτρεξε τα 100 μ. σε 9,77 δεύτερα. Στο πρωτάθλημα στίβου της Τζαμάικα, στις 28 Ιουνίου του 2009, και στο ίδιο αγώνισμα, πέτυχε νέο ρεκόρ για εκείνη τη χρονιά, με 9,86. 
Το 2008 πέτυχε νέα παγκόσμια επίδοση στους Ολυμπιακούς Αγώνες στο Πεκίνο, στις 16 Αυγούστου του 2008 με 9.69 (με άνεμο +5.0 m/s) στα 100 μέτρα. Κατέρριψε με χαρακτηριστική άνεση, το δικό του ρεκόρ των 9.72 δευτερολέπτων που είχε πετύχει στις 31 Μαΐου του 2008 στη Νέα Υόρκη.

Παγκόσμιο ρεκόρ στα 100 μ.

Το 2009 (ξανά στις 16 Αυγούστου) στο τελικό των 100 μ. στο παγκόσμιο πρωτάθλημα στίβου στο Βερολίνο, ο Μπoλτ πέτυχε νέα παγκόσμια επίδοση με 9,58 δευτερόλεπτα, στα 100 μέτρα (με άνεμο +0.90 m/s). Σύμφωνα με μετρήσεις η μέγιστη ταχύτητα που ανέπτυξε έφτασε στα 44,72 χλμ/ώρα, ενώ η μέση ταχύτητα του ήταν 37,58 χλμ/ωρα.

Παγκόσμιο ρεκόρ στα 200 μέτρα

Στο μίτινγκ "Τσικλητήρεια" του 2008, ο αθλητής πέτυχε εθνικό ρεκόρ στα 200 μ. με 19,67, που ήταν η κορυφαία επίδοση στον κόσμο. Το ρεκόρ αυτό καταρρίφθηκε από τον ίδιο στους Ολυμπιακούς Αγώνες στο Πεκίνο στις 20 Αυγούστου του 2008, με χρόνο 19,30 δεύτερα (ρεκόρ Ολυμπιακών Αγώνων), βελτιώνοντας -μετά από 12 χρόνια- το παγκόσμιο ρεκόρ του Μάικλ Τζόνσον κατά 0,02 δεύτερα. Στις 20 Αυγούστου του 2009 πέτυχε στο παγκόσμιο πρωτάθλημα του Βερολίνου νέο ρεκόρ, με 19,19.

Τρίτο παγκόσμιο ρεκόρ

Στις 22 Αυγούστου του 2008 ο Μπολτ κατέκτησε και τρίτο χρυσό μετάλλιο με την εθνική ομάδα της χώρας του στους Ολυμπιακούς Αγώνες του Πεκίνου με χρόνο 37,10 (παγκόσμιο ρεκόρ) στη σκυταλοδρομία 4Χ100μ.

Παγκόσμιο Πρωτάθλημα 2011

Ο Μπολτ αγωνίστηκε στο Παγκόσμιο πρωτάθλημα στίβου του 2011 που έγινε στο Νταεγού της Κορέας. Στα 100μ. ακυρώθηκε λόγω πρόωρης εκκίνησης αλλά στα 200μ. στις 3 Σεπτεμβρίου θριάμβευσε με χρόνο 19.40, πετυχαίνοντας την 4η καλύτερη επίδοση όλων των εποχών. Την επομένη ο Μπολτ κατέκτησε κι άλλο χρυσό μετάλλιο, αυτή τη φορά με την ομάδα της Τζαμάικα στη σκυταλοδρομία 4Χ100μ. με χρόνο 37.04.

2013

Στο Παγκόσμιο πρωτάθλημα του 2013 στη Μόσχα στις 11 Αυγούστου ο Μπολτ κατέκτησε το χρυσό μετάλλιο στα 100μ και  ανέκτησε τον τίτλο του ταχύτερου ανθρώπου στον κόσμο με χρόνο 9,77 δεύτερα (−0.3 m/s άνεμος). 
Στις 17 Αυγούστου ο Μπολτ κέρδισε και στα 200μ με χρόνο 19,66 δευτερόλεπτα. 
Ακολούθησε ένα τρίτο μετάλλιο, και πάλι χρυσό, στη σκυταλοδρομία 4Χ100μ, με το οποίο ο Μπολτ έγινε ο πιο επιτυχημένος αθλητής στην 30χρονη ιστορία του πρωταθλήματος αυτού.
Το Νοέμβριο του 2013, στο γκαλά του στίβου στο Μονακό ανακηρύχθηκε κορυφαίος αθλητής του στίβου για το 2013, για 5η φορά στην καριέρα του.

Παγκόσμιο Πρωτάθλημα 2015

Στις αρχές του 2015 ανακοίνωσε την πρόθεσή του να αποχωρήσει από τους στίβους μετά το παγκόσμιο πρωτάθλημα στίβου του 2017.
Οι επιδόσεις του μετά την επάνοδό του από τραυματισμό ήταν χαμηλές στη αρχή. Σταδιακά όμως βελτιώθηκαν. Τελικά, κατέκτησε τον τρίτο παγκόσμιο τίτλο του στα 100μ, ισοφαρίζοντας το ρεκόρ των Μόρις Γκριν και Καρλ Λιούις.
Παράλληλα, πέτυχε ένα άνευ προηγουμένου ρεκόρ κερδίζοντας και τα 200μ για 4η συνεχές παγκόσμιο πρωτάθλημα. Τέλος, κέρδισε και έναν τέταρτο συνεχή παγκόσμιο τίτλο στη συκυυταλοδρομία 4Χ100μ με την ομάδα της Τζαμάικα.

Ολυμπιακοί Αγώνες 2016

Στους Ολυμπιακούς Αγώνες του Ρίο το 2016, ο Μπολτ κέρδισε τα 100μ με χρόνο 9.81 δεύτερα και κατέκτησε το χρυσό μετάλλιο και έγινε ο πρώτος αθλητής που πέτυχε να κερδίσει στο αγώνισμα αυτό τρεις φορές σε Ολυμπιακούς Αγώνες. Την επιτυχία και το ρεκόρ των τριών ολυμπιακών νικών επανέλαβε και με τη νίκη του στον τελικό των 200μ.. Τέλος, νίκησε και στη σκυταλοδρομία 4Χ100μ για τρίτη συνεχή Ολυμπιάδα, πετυχαίνοντας το "τριπλό τριπλό" ρεκόρ.